b"\n_START_ARTICLE_\nQuaternari\n_START_SECTION_\nGeneral\n_START_PARAGRAPH_\nEl terme \xc2\xabQuaternari\xc2\xbb fou proposat per Jules Desnoyers el 1829 per a referir-se a uns sediments de la conca del Sena que semblaven m\xc3\xa9s recents que les roques del terciari. El per\xc3\xadode quaternari comen\xc3\xa7a amb el final del terciari i arriba fins al present. Cobreix, aproximadament, el temps que duraren les \xc3\xbaltimes glaciacions, fins al retroc\xc3\xa9s glacial de l'Holoc\xc3\xa8. Un \xc3\xbas alternatiu situa l'inici del Quaternari al principi de la glaciaci\xc3\xb3 del pol nord fa uns 3 milions d'anys, incloent-hi, doncs, porcions del Plioc\xc3\xa8 superior. Algunes persones no reconeixen el Quaternari i el consideren un tema informal incl\xc3\xb2s en el Neogen, com es pot veure en l'edici\xc3\xb3 del 2003 de la Taula Estratigr\xc3\xa0fica Internacional, publicada per la Comissi\xc3\xb3 Internacional d'Estratigrafia._NEWLINE_Els 1,8-1,6 milions d'anys del Quaternari representen el temps en qu\xc3\xa8 han existit els humans. En un per\xc3\xadode tan curt, la deriva continental no ha passat de 100\xc2\xa0km, quelcom de gaireb\xc3\xa9 irrellevant per als paleont\xc3\xb2legs. Tanmateix, el registre geol\xc3\xb2gic est\xc3\xa0 m\xc3\xa9s ben preservat que el de per\xc3\xadodes m\xc3\xa9s antics, i el mapa actual del m\xc3\xb3n s'assembla molt al de principis d'aquest per\xc3\xadode. Els canvis geogr\xc3\xa0fics m\xc3\xa9s importants d'aquesta \xc3\xa8poca inclouen l'emerg\xc3\xa8ncia del B\xc3\xb2sfor i l'Skagerrak durant els per\xc3\xadodes glacials, que han convertit respectivament el mar Negre i el mar B\xc3\xa0ltic en masses d'aigua dol\xc3\xa7a; i la seva posterior inundaci\xc3\xb3 pel nivell del mar novament ascendent. Tamb\xc3\xa9 inclou el descens peri\xc3\xb2dic del mar al canal de la M\xc3\xa0nega, formant un pont entre Gran Bretanya i Europa i el congelament peri\xc3\xb2dic de l'estret de Bering, formant un pont entre \xc3\x80sia i Nord-am\xc3\xa8rica. Els Grans Llacs, aix\xc3\xad com altres grans llacs del Canad\xc3\xa0, i la badia de Hudson tamb\xc3\xa9 s\xc3\xb3n el resultat de l'\xc3\xbaltim cicle glacial, i s\xc3\xb3n llacs temporals. Amb cada edat glacial del Quaternari, apareixia un nou esquema de llacs i badies._NEWLINE_El clima era principalment un clima de glaciacions peri\xc3\xb2diques, amb glaceres continentals que arribaven fins a 40\xc2\xb0 de latitud. Probablement, a causa de la durada relativament curta del per\xc3\xadode, no hi aparegueren gaires animals nous. Cap a finals del Plistoc\xc3\xa8, hi ha haver una gran extinci\xc3\xb3 de grans mam\xc3\xadfers a les zones boreals._NEWLINE_Moltes esp\xc3\xa8cies, incloent-hi els dents de sabre, mamuts, mastodonts i gliptodonts, s'extingiren. D'altres, com els cavalls, els camells i els guepards, s'extingiren a Nord-am\xc3\xa8rica, on havien aparegut, per\xc3\xb2 aconseguiren prosperar en altres continents."